CDS október

*Predmetom dnešnej CDS je v súlade s misijným mesiacom október list misijného delegáta don Štefana Kormančíka adresovaný spolupracovníkom.*

Drahí saleziánski spolupracovníci.

Rád sa ujímam ponuky, ktorú mi dal Pavol Rehák, aby som vám napísal niečo na duchovnú obnovu s misijnou tematikou. Je to voľné prerozprávanie prednášky, ktorú mal pre misijných delegátov Alfréd Maravilla, sdb, ktorý bol členom tímu misijnej animácie. Dúfam, že vás tieto myšlienky oslovia, potešia i povzbudia na ceste za Ježišom.

Prameňom našej misijnej činnosti je Najsvätejšia Trojica. Boh zjavil seba ako Otca, Syna a Svätého Ducha a túži , aby všetci boli spasení. Boh Otec poslal Svojho Syna do sveta ako prostredníka medzi Bohom a ľuďmi. Od Otca Ježiš posiela Svätého Ducha aby vykonával spásnu prácu a pobádal Cirkev ku ohlasovaniu. V tomto svetle spása, ako naplnenie poslania Cirkvi, je chápaná ako účasť na živote Trojice - v láske, v poznaní a v spoločenstve. Takto je Trojica prameňom misijnej povahy Cirkvi a zároveň aj jej konečným cieľom.

Misia Cirkvi je vnútorným a podstatným pokračovaním misijnej činnosti Najsvätejľej Trojice. Cirkev ako celok aj každá miestna cirkev sú poslané ohlasovať evanjelium k národom.

Každý kresťan dostáva krstom účasť na Ježišovom kňazskom, prorockom a kráľovskom poslaní.

Z toho dôvodu je každý kresťan učeník-misionár a je pozvaný ku aktívnemu ohlasovaniu evanjelia.

Toto všeobecné misijné poslanie ale nevylučuje, že niektorí kresťania sa túžia plne zasvätiť misiám - *ad gentes, ad exteros, ad vitam* (k národom, za hranicami, ako celoživotný záväzok). Práve naopak, toto ich svedectvo plného zasvätenia podporuje misiovosť miestnych cirkvi a zároveň inšpiruje každého kresťana byť misionárom v jeho vlastnom prostredí.

Svätý Ján Pavol II zdôrazňoval, že misia nemôže byť chápaná ako jednosmerný a zemepisný pojem. Misia je ohlasovaním Ježiša Krista prenikaním do kultúrnych a spoločenských vzťahov nielen národov, ktoré Ho ešte nepoznajú ale aj v bežných pastoračných činnostiach miestných cirkví ako súčasť novej evanjelizácie.

Misia sa teda neuskutočňuje iba v „misijných krajinách“. Je to mnohostranný pohyb z jedného kontinentu na druhý, je všade tam, kde kresťan prekračuje ľudské hranice, aby ohlasoval evanjelium. Nie sú iba „ohlasovatelia“ a iba „príjemcovia“. Každá miestna cirkev je zároveň vysielajúca i prijímajúca.

Misie v Južnej Amerike boli nádherným vyjadrením celoživotnej snahy dona Bosca aby bol Ježíš poznaný. Táto apoštolská vášeň pohýna všetky jeho iniciatívy. Je to misionárske nadšenie, ktoré je jasne vyjadrené aj v jeho hesle *Da mihi animas*.

Všetci hlavní predstavení od mimoriadnej generálnej kapituly (1972) zhodne tvrdia, že “misionárske aktivity sú základnou charakteristikou, ktorá vyjadruje samu podstatu charizmy saleziánskej spoločnosti.

Saleziáni sa plne zapájajú do evanjelizácie a výchovy vo viere mladých, zvlášť tých najchudobnejších a tých, ktorí ešte nepoznajú Ježiša. Takto každý salezián, ak chce byť verný donovi Boscovi, musí byť naplnený týmto misionárskym zápalom. Čo je potom vidieť na jeho „zanietení pre spásu druhých“ a na „radosti zo zdieľania skúsenosti života naplneného Ježišom“. Pre nášho zakladateľa bola podnetom pre jeho misionárske diela jeho horúce apoštolské nadšenie a jeho túžba po spáse duší.

Svätý otec František nám pripomína, že dnes je potrebné neustále žiť v „stave misie“, to nám pomôže prekonávať ustatosť, skľučujúce myšlienky, depresiu. Prekonať ich opätovným objavením radosti evanjelia! Tento misionársky duch, ktorý má byť prítomný v každom z nás len podčiarkuje už spomínanú skutočnosť , že existuje aj povolanie naplno pracovať medzi tými, ktorí ešte nepoznajú Krista alebo ho opustili (*ad gentes*), mimo svojej krajiny (*ad exteros*) a ako celoživotný záväzok (*ad vitam*).

Nech Duch Pánov v nás roznieti a zachová túto vášeň pre ohlasovanie Ježiša, aby bol poznaný a milovaný. Aby mali mnohí účasť na radosti patriť Kristovi.

Na záver sa vám chcem poďakovať za vaše modlitby za misie, za váš apoštolský zápal prejavený aj osobným navštevovaním misii a aktívnou pomocou v nich, za vaše obety, dary i animáciu, i za všetky iniciatívy, ktoré konáte na podporu misii a misijného ducha na Slovensku.

Nech je vám radosť z poznania Ježiša Krista odmenou.

*Na zamyslenie:*

* Krstom som dostal aj misiu ohlasovania Krista svojim životom – ako vyzerá táto moja misia všade tam, kam ma Boh posiela? Som pre svojich najbližších Kristovým svetlom?
* Čo môžem urobiť v rámci podpory potrieb misií na Slovensku i v zahraničí? S čím sa podelím?

---------------------------------------------------------------------------------------------------------------------

Tento mesiac si úmrtie pripomíname a modlíme sa za našu sestru:

**Magda Daxnerová**

**(stredisko Rožňava)** **\*3.10.1951** - **+14.10.2011**

Magda Daxnerová sa narodila **3.10.1951** v obci **Plaveč**. Bola vydatá.

Prísľub k saleziánom spolupracovníkom robila 12.12.1993.

Pán si ju povolal do večnosti **14.10.2011.**